Diari Oficial de la Generalitat Valenciana


Sumari del DOGV 5934, del 16-01-2009 (2009/235)

ORDRE de 30 de desembre de 2008, de la Conselleria d'Indústria, Comerç i Innovació, per la qual es convoquen beques per a postgraduats d'especialització professional, per a contribuir a la formació d'especialistes en distints àmbits de la distribució i l'urbanisme comercial, per a l'exercici 2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5934

Data del DOGV
:   16-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/235


Data del document
:   30-12-2008

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * assignació per estudis

ORDRE de 30 de desembre de 2008, de la Conselleria d'Indústria, Comerç i Innovació, per la qual es convoquen beques per a postgraduats d'especialització professional, per a contribuir a la formació d'especialistes en distints àmbits de la distribució i l'urbanisme comercial, per a l'exercici 2009. [2009/235]  
La Conselleria d'Indústria, Comerç i Innovació, a través de la Direcció General de Comerç i Consum, pretén impulsar la formació de postgraduats desocupats que vulguen especialitzar-se en l'àmbit de la distribució i l'urbanisme comercial, promovent així mateix la igualtat d'oportunitats, i que servisquen de suport als treballs i investigacions que es duen a terme. Les beques de formació professional de distribució i urbanisme comercial permeten dirigir a postgraduats universitaris cap a la investigació i el desenvolupament posterior de la seua activitat professional en l'àmbit de la distribució i l'urbanisme comercial, un camp on hi ha importants mancances. Per la seua banda, les institucions que les promouen s'enriquixen de les aportacions i investigacions desenvolupades pels becaris en el període de duració. Estes beques pretenen que els seleccionats desenvolupen l'estudi i la formació en temes relacionats amb l'activitat comercial, o en la investigació en el camp de l'urbanisme comercial pel que fa a les condicions d'accessibilitat, imatge i comoditat de vianants, així com la investigació de mercats per a un millor coneixement del consumidor valencià, o l'estudi i evolució de les accions formatives i de modernització que s'han aplicat al sector comercial.  
D'altra banda, s'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita notificació o comunicació a la Comissió Europea per no reunir tots els requisits de l'apartat 1 de l'article 87 del Tractat Constitutiu de la Comunitat Europea, ja que les subvencions que es concedisquen en cap cas finançaran activitats econòmiques.  
En virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,   
ORDENE  
Article 1. Objecte de la convocatòria i requisits dels sol·licitants  
1. L'objecte de la present ordre és la convocatòria de 6 beques d'especialització professional per a postgraduats, a fi de completar la formació pràctica de titulats universitaris en distintes matèries relacionades amb la distribució i l'urbanisme comercial.  
2. El règim de les beques s'aplicarà tal com es determina en els articles següents i en el Decret 108/1992, de 6 de juliol, del Govern Valencià.   
3. Els aspirants a la consecució de les beques hauran de ser desocupats i estar en possessió del títol de llicenciat, arquitecte, enginyer, o equivalent.   
4. La tutoria de les beques (accions formatives i treballs que se'n deriven) serà realitzada per l'Àrea de Comerç de la Direcció General de Comerç i Consum, que en durà a terme la direcció tècnica i emetrà els informes corresponents.   
Article 2. Finançament de les beques  
L'import global màxim destinat a atendre estes beques és de cinquanta-nou mil quatre-cents euros (59.400,00 €) i es finança a càrrec de la línia T0148000, del capítol IV, del programa 761.10, consignada en el Projecte de Llei de Pressupostos de la Generalitat per a l'exercici 2009.  
Article 3 . Duració i dotació econòmica   
1. El període de duració de les beques comprendrà des de la data que marque la resolució de concessió i, com a màxim, fins a la finalització de l'exercici 2009. La duració de les beques serà com a màxim de 9 mesos i cada becari desenvoluparà la seua tasca de forma consecutiva.   
2. Les beques estaran dotades amb mil cent euros (1.100,00 €) mensuals cada una, amb un import total màxim de nou mil nou-cents euros (9.900,00 €), i es finançaran a càrrec dels pressupostos de la Generalitat per al 2009. Als pagaments realitzats s'aplicaran les corresponents retencions previstes en la normativa vigent.   
3. L'import de la beca es pagarà mensualment, després del corresponent certificat de la Direcció General de Comerç i Consum del compliment de les obligacions del becari i dels objectius de l'ajuda, que s'emetrà amb un informe previ de la direcció tècnica establida en l'article 1.4.   
Article 4 . Formalització de sol·licituds  
1. Les sol·licituds per a l'obtenció de les beques regulades per la present ordre hauran de dirigir-se a la Direcció General de Comerç i Consum i es presentaran en el Registre General de la Conselleria d'Indústria, Comerç i Innovació, carrer de Colom, núm. 32, 46108 València, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.   
2. Les sol·licituds hauran d'anar acompanyades de la documentació següent :   
a) Documentació acreditativa i identificadora del sol·licitant.  
b) Currículum del sol·licitant en què consten almenys les dades personals, domicili habitual, data de naixement, telèfon i correu electrònic, si és el cas.  
c) Certificat de l'expedient acadèmic (original o fotocòpia compulsada) de l'aspirant, emés pel centre on haja cursat els seus estudis, on consten la nota mitjana obtinguda durant la carrera i la data d'obtenció del títol.  
d) Qualssevol altres documents que acrediten la possessió d'altres títols o mèrits professionals o acadèmics, o coneixements d'idiomes, o cursos rebuts que vulguen al·legar.   
e) Declaració responsable de no tenir concedida qualsevol altra beca o ajuda per a la mateixa o semblant activitat.  
f) Targeta de sol·licitud d'ocupació.  
g) Dades de domiciliació bancària, segons model facilitat a este efecte (fitxa de manteniment de tercers), excepte que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació.   
h) Declaració responsable d'estar al corrent en el compliment de les obligacions tributàries i amb la Seguretat Social. La presentació de la sol·licitud de la subvenció comportarà l'autorització a la Conselleria d'Indústria, Comerç i Innovació perquè esta obtinga, de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
No obstant això, el sol·licitant hi podrà denegar expressament el consentiment, cas en el qual haurà d'aportar els certificats que a continuació s'indiquen i que tindran un període de validesa de sis mesos comptats des de la data de l'expedició:  
- De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.  
i) Declaració responsable que acredite que el sol·licitant no és deutor de la Generalitat per reintegrament de subvencions.  
j) Declaració responsable de no estar sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.  
3. Tota la documentació que s'aporte consistirà en originals o fotocòpies compulsades. La documentació que no complisca este requisit i que siga necessària per a puntuar l'expedient personal del sol·licitant no serà tinguda en compte.  
Article 5. Termini de presentació de sol·licituds   
1. El termini de presentació de sol·licituds serà de quinze dies hàbils, comptats des de l'endemà de la publicació de la present ordre en el Diari Oficial de la Comunitat Valenciana.   
2. Els sol·licitants hauran de reunir els requisits i les condicions de la present convocatòria quan acabe el termini de presentació d'instàncies.   
3. Quan la sol·licitud no reunisca els requisits assenyalats en l'article 70 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.   
Article 6 . Estudi i avaluació de les sol·licituds   
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que considera necessaris per a resoldre la sol·licitud presentada.   
2. La concessió de les beques s'efectuarà mitjançant resolució de la consellera d'Indústria, Comerç i Innovació, a la vista de la proposta de la Comissió Avaluadora.   
L'esmentada comissió estarà integrada pels membres següents:   
- El cap de l'Àrea de Comerç, que actuarà com a president  
- El cap del Programa de Formació Comercial de la Direcció General de Comerç i Consum.  
- Un tècnic de la Direcció General de Comerç i Consum, que actuarà com a secretari.   
3. Esta comissió haurà d'adaptar el seu funcionament al que establix la convocatòria i, de manera subsidiària, a les regles incloses en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
4. La Conselleria d'Indústria, Comerç i Innovació es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.   
5. La selecció dels becaris la donarà la puntuació obtinguda en el barem, que consta dels conceptes següents:   
a) Expedient acadèmic: fins un màxim de 10 punts, d'acord amb l'escala següent:  
- Nota mitjana de 5: 1 punt  
- Nota mitjana de 6: 2 punts  
- Nota mitjana de 7: 4 punts  
- Nota mitjana de 8: 6 punts  
- Nota mitjana de 9: 8 punts  
- Nota mitjana de 10: 10 punts  
Les fraccions corresponents a les notes mitjanes s'arredoniran per excés en el cas que siguen superiors a 0,5.  
b) Altres titulacions acadèmiques, assistència a cursos d'especialització i seminaris o treballs docents o d'investigació: fins un màxim de 5 punts, de la manera següent:  
- Altres titulacions acadèmiques (llicenciat, arquitecte, enginyer o equivalent): 1,5 punts per cadascuna, fins un màxim de 3 punts.  
- Assistència a cursos d'especialització i seminaris en matèries relacionades amb la distribució i l'urbanisme comercial, fins un màxim de 2,50 punts, de la manera següent: fins a 25 hores: 0,75 punts. De més de 25 hores: 1,25 punts.  
- Treballs docents o d'investigació en matèries relacionades amb la distribució i l'urbanisme comercial, fins a 2 punts.  
La suma global dels diferents apartats no podrà ser superior en cap cas a 5 punts.  
c) Coneixements de valencià, homologats per la Junta Qualificadora de Coneixements de Valencià: fins un màxim de 2 punts, d'acord amb l'escala següent:  
- Nivell oral: 0,50 punts  
- Nivell elemental: 1 punt  
- Nivell mitjà: 1,50 punts  
- Nivell superior: 2 punts  
d) Coneixements d'idiomes comunitaris: fins un màxim de 2 punts, a raó de 0,40 punts per cada curs superat, corresponent al títol expedit per la universitat o escola oficial d'idiomes.   
e) Entrevista: fins un màxim de 6 punts. En l'entrevista es valorarà l'experiència professional, els coneixements sobre distribució i urbanisme comercial, així com altres mèrits que es considere que han de ser tinguts en consideració. Se citarà a l'entrevista els 30 candidats que hagen obtingut millor puntuació entre els sol·licitants.   
6. La puntuació total dels sol·licitants de les beques serà la suma de les puntuacions obtingudes en el barem i en l'entrevista, en el cas que esta es realitzara.   
7. Es crearà una borsa de reserva per a aquells candidats que, tot i haver realitzar l'entrevista, no hagen obtingut una beca, ordenats d'acord amb la puntuació final obtinguda en el barem.   
8. Les sol·licituds seran avaluades per la Comissió Avaluadora en el termini d'un mes des de la finalització del termini de presentació de sol·licituds fixat en l'ordre.   
Article 7 . Resolució de la convocatòria  
1. Avaluades les sol·licituds, la proposta de la Comissió Avaluadora serà elevada, a través de la Direcció General de Comerç i Consum, a la consellera d'Indústria, Comerç i Innovació.  
2. El termini màxim per a resoldre les sol·licituds serà de tres mesos, comptats des de l'endemà de l'acabament del termini de presentació de sol·licituds fixat en esta ordre. Transcorregut l'indicat termini sense que s'haja dictat una resolució expressa, es considerarà desestimada la concessió de la beca en els termes que preveu l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
3. La resolució de la consellera d'Indústria, Comerç i Innovació que atorgue les beques es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Esta resolució inclourà una relació constituïda pels aspirants que no resulten adjudicataris de les beques, ordenats d'acord amb la puntuació obtinguda per a cobrir, si és el cas, les vacants que puguen sorgir durant el període de gaudi de les beques fins a completar-ne la duració total.   
4. Les beques concedides seran publicades en el Diari Oficial de la Comunitat Valenciana amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat, o finalitats.   
5. La condició de becari no generarà en cap moment cap relació laboral amb la Generalitat.   
6. La condició d'integrant de la borsa de reserva de becaris no generarà en cap moment cap relació laboral amb la Generalitat, ni compromís d'accedir en qualsevol moment a la condició de becari.   
7. Els beneficiaris d'edicions anteriors no podran gaudir de nou d'estes ajudes, a fi de fomentar la formació de nous participants.   
8. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que va dictar l'acte, en el termini d'un mes comptat des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.   
Article 8 . Obligacions dels becaris   
1. Les beques concedides són incompatibles amb qualsevol altra beca o ajuda, i també amb el desenvolupament d'una activitat laboral. La infracció d'esta regla deixarà sense efecte la beca.   
2. Caldrà estar al corrent en el compliment de les seues obligacions tributàries i amb la Seguretat Social, en el moment de ser proposats per a l'atorgament de la beca i amb caràcter previ a les propostes de pagament, en els termes que preveu el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions; així com acreditar que no s'és deutor de la Generalitat per reintegrament de subvencions.  
3. Els becaris hauran de subscriure una pòlissa d'assistència sanitària els mesos de duració de la beca, o acreditar que disposen de cobertura sanitària.   
4. Els becaris hauran d'acceptar i complir les normes establides en l'articulat d'esta convocatòria, les que s'establisquen en l'acceptació per escrit de les beques, així com les instruccions que, durant el període de vigència de la beca, reben de la direcció tècnica establida en l'article 1.4 per a supervisar l'activitat del becari.   
5. Els becaris hauran de començar el gaudi de les beques dins del termini que se'ls assenyale i desenvolupar la seua tasca, sense que cap altre compromís impedisca o dificulte el compliment ininterromput de les obligacions adquirides.   
6. Transcorreguda la meitat del període de duració de la beca, i en el termini màxim de quinze dies, el becari haurà de lliurar un avanç de les investigacions realitzades.   
7. Quan finalitze el període de duració de la beca, i en el termini màxim de 30 dies, els becaris hauran de lliurar una memòria sobre les activitats realitzades i els coneixements obtinguts en les pràctiques. El lliurament i l'informe favorable d'esta memòria per part de la direcció tècnica serà condició indispensable per al pagament de l'import de l'últim mes del període de duració de la beca.   
8. El beneficiari està obligat a sotmetre's a les actuacions de control financer de la Intervenció General de la Generalitat en relació amb les ajudes concedides.  
Article 9. Resolució d'incidències   
1. L'òrgan competent per a la concessió de les ajudes resoldrà les incidències que es produïsquen durant el període de gaudi de la beca, després de l'informe previ de la direcció tècnica, que podrà proposar que esta es deixe sense efecte, després de l'audiència prèvia de l'interessat, en el cas d'incompliment d'obligacions per part del becari o quan no realitzara l'activitat que va motivar la concessió de la beca o hi deixara de reunir els requisits necessaris, o quan s'incompliren, sense causa que ho justifique, les condicions establides en la present ordre.   
2. El beneficiari, si és el cas, haurà de reintegrar les quantitats percebudes fins al moment de la revocació administrativa de l'atorgament de la beca, així com els corresponents interessos de demora.   
3. La renúncia a la beca donarà lloc a la pèrdua dels drets econòmics meritats durant el mes en què s'hi produïsca.  
4. Davant de les incidències, renúncies, abandons o incompliments que deixen vacant una beca, es procedirà a cobrir-la segons l'ordre establit en la borsa de reserva que resulte del procés de selecció d'acord amb l'article 6.7, pel període que en reste per a finalitzar la duració total. Si la renúncia es produïx una vegada transcorregut la meitat del període de duració de la beca, esta quedarà deserta.   
DISPOSICIONS ADDICIONALS  
Primera  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2009, d'acord amb l'Ordre de 26 de setembre de 1994 de la Conselleria d'Economia i Hisenda.   
Segona  
1. En el cas que els documents que s'han d'adjuntar a la sol·licitud de concessió de les beques ja estigueren en poder de qualsevol òrgan de l'administració actuant, el sol·licitant podrà acollir-se al que establix l'article 35 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment al qual corresponguen.   
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que disposa la present ordre.   
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 30 de desembre de 2008  
La consellera d'Indústria, Comerç i Innovació,  
BELÉN JUSTE PICÓN